Keld Albrechtsen (EL), 2003-04-23:
Jeg synes, det er godt, Dansk Folkeparti har rejst den her debat.
Jeg synes også, det er godt, at samtlige partier siger, at de ønsker Barsebäck nedlagt.
Men så synes jeg, det er knapt så godt, at det forslag til vedtagelse, som et flertal står bag, er så tamt, som det er.
Jeg kan godt frygte, at man vil grine lidt af det i Sverige og sige: Nå ja, nu laver vi endnu en aftale med disse naive danskere.
Det bliver der selvfølgelig ikke tale om, men så rejser de nok hjem, og så har vi fred for dem et stykke tid igen.
Det er jeg altså desværre bange for bliver resultatet af den her øvelse.
Det er prøvet før, og det har ikke hjulpet.
Derfor skal der mere til.
Jeg har, ligesom fru Anne Grete Holmsgaard, også tilhørt dem, som i årtier har kæmpet mod atomkraften i Danmark og i det hele taget.
Faktisk var både fru Anne Grete Holmsgaard og jeg i sin tid medlem af VS, som var det første parti i Danmark, der tog afstand fra atomkraften.
Statsministeren smiler; det kan være, der ligger noget bag ved det; det må vi jo se.
Så har der været nogle misforståelser i debatten, som jeg gerne vil kommentere, og det vil jeg gøre ved lige at erindre Folketingets medlemmer om nogle spørgsmål, som jeg stillede til økonomi- og erhvervsministeren i 2002 om dette problem med de svenske påstande om mangel på el som begrundelse for at opretholde Barsebäck.
I svaret fra ministeren på spørgsmål nr. S 98 fra 3. oktober 2002 skriver ministeren, at den samlede nettoimport til Sjælland i den periode i 2001, som jeg havde bedt om at få svar på, havde været ganske betydelig.
Sådan havde det også været året før, og det er det muligvis stadig væk, således at grundproblemet i virkeligheden er, at vi i Danmark ved at aftage alt for meget Barsebäckstrøm er med til at give svenskerne et påskud til at opretholde dette værk.
Det er ikke et svensk strømproblem desværre; det skyldes, at vi køber alt for meget dårlig strøm i Sverige.
Jeg vil gerne sige til hr. Kim Andersen, at når vi skriver i vores forslag til vedtagelse, at der skal opbygges vedvarende energi i Danmark, så vi kan løse problemet, så er det altså også for at løse vores eget problem.
Der er et element af hykleri i den danske regerings modstand mod Barsebäck og har altid været det, fordi vi køber alt for meget Barsebäckstrøm og altid har gjort det, vi gjorde det i hvert fald frem til den periode, hvor jeg sidst stillede disse her spørgsmål; vi kan jo bede regeringen få opdateret, om det stadig væk er lige så galt.
Derfor har vi i Danmark efter min opfattelse en pligt til at få ryddet op, så vi ikke køber Barsebäckstrøm.
Samtidig kan vi så tilbyde svenskerne at sikre deres eventuelle problem i særlig kolde vintre.
Nu har det været en rimelig kold vinter i år, og der har ikke været så meget vandkraft - der har stort set været de betingelser, som Sverige har henvist til kunne føre til problemer - og i den periode har Barsebäckværket så stået stille igennem længere tid, og det har ikke givet noget forsyningsproblem, strømproblem i Sverige, så det er en kunstig opfindelse, det problem, svenskerne påstår der er.
Det skyldes først og fremmest, at man har ladet private selskaber overtage kraftværkerne.
Det kommer der aldrig noget godt ud af.
Det er desværre også ved at ske her i Danmark.
Men vi kan jo ikke sige til den danske befolkning, at så er der ikke noget at gøre ved det, fordi de har liberaliseret i Sverige, og når man liberaliserer, så er staten magtesløs, og derfor kan Barsebäck ikke blive lukket.
Det er jo helt uanstændigt, at vi her i Danmark på én gang siger, at vi vil have Barsebäckværket lukket, men samtidig baserer en pæn stor del af vores eget elforbrug på dårlig strøm fra Barsebäck.
Det må vi altså se at få ryddet op i, og det kan man ikke med den energipolitik, regeringen fører.
Fru Anne Grete Holmsgaard var så fuldstændig korrekt inde på de store mangler, der er i regeringens energipolitik, som gør det hele meget vanskeligt at få til at løse sig.
Jeg vil bare tillade mig at gøre opmærksom på, at det ser meget pænt ud på papiret, det, som et stort flertal i Folketinget om lidt vil vedtage, men altså så længe vi ikke får ryddet op i eget hus, vil det hele ikke hjælpe ret meget, svenskerne vil stadig væk grine ad os, og danske ministre vil rejse til Stockholm og komme hjem med papirstykker, hvor der står datoer på, og det hele vil hjælpe absolut ingenting.